CELEX: 32014D0402
Language: lt
Date: 1403654400000
Title: 2014/402/ES: 2014 m. birželio 25 d. Komisijos įgyvendinimo sprendimas dėl biocidinių produktų, kurių sudėtyje yra IPBC, autorizacijos apribojimų, apie kuriuos pranešė Vokietija pagal Europos Parlamento ir Tarybos direktyvą 98/8/EB (pranešta dokumentu Nr. C(2014) 4167)  Tekstas svarbus EEE

27.6.2014   
            
            
               LT
            
            
               Europos Sąjungos oficialusis leidinys
            
            
               L 188/85
            
         KOMISIJOS ĮGYVENDINIMO SPRENDIMAS
   2014 m. birželio 25 d.
   dėl biocidinių produktų, kurių sudėtyje yra IPBC, autorizacijos apribojimų, apie kuriuos pranešė Vokietija pagal Europos Parlamento ir Tarybos direktyvą 98/8/EB
   
      
         (pranešta dokumentu Nr. C(2014) 4167)
      
   
   (Tekstas svarbus EEE)
   
      (2014/402/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 36 straipsnio 3 dalį,
   kadangi:
   
               (1)
            
            
               Europos Parlamento ir Tarybos direktyvos 98/8/EB (2) I priede pateiktas veikliųjų medžiagų, kurias Sąjungos lygmeniu leidžiama naudoti biocidiniuose produktuose, sąrašas. Komisijos direktyva 2008/79/EB (3) į sąrašą buvo įtraukta veiklioji medžiaga IPBC, naudojama 8-o tipo produktams (medienos antiseptikams), apibrėžtiems Direktyvos 98/8/EB V priede. Todėl, remiantis Reglamento (ES) Nr. 528/2012 86 straipsniu, IPBC yra patvirtinta veiklioji medžiaga, įtraukta į to reglamento 9 straipsnio 2 dalyje nurodytą sąrašą;
            
         
               (2)
            
            
               Jungtinė Karalystė leido pramonės ir profesinėms reikmėms naudoti produktus, kurių sudėtyje yra IPBC, skirtus apdoroti medienai automatizuoto mirkymo būdu, įmerkiant ją į mirkymo vonią su medienos antiseptiku. Vėliau autorizacijos liudijimus abipusiškai pripažino kitos valstybės narės;
            
         
               (3)
            
            
               Vokietijos biocidinių produktų kompetentinga institucija gavo paraiškas dėl kelių šių produktų (toliau – ginčijamų produktų) autorizacijos liudijimų abipusio pripažinimo pagal Direktyvos 98/8/EB 4 straipsnio 1 dalį. Ginčijami produktai išvardyti šio sprendimo priede;
            
         
               (4)
            
            
               2012 m. spalio 4 d. ir 2012 m. lapkričio 6 d. Vokietija pranešė Komisijai, kitoms valstybėms narėms ir pareiškėjams apie savo pasiūlymą riboti ginčijamų produktų autorizaciją pagal Direktyvos 98/8/EB 4 straipsnio 4 dalį. Vokietija pasiūlė neleisti naudoti tų produktų taikant automatizuotą mirkymą, nes, jos nuomone, tokiomis sąlygomis jie neatitiktų Direktyvos 98/8/EB 5 straipsnio 1 dalies reikalavimų dėl poveikio žmonių sveikatai. Remiantis pranešimais, Vokietija nustatė, kad susirūpinimą kelia IPBC poveikis profesionalių naudotojų odai, kai produktai naudojami taikant automatizuotą mirkymą. Tai itin aktualu Vokietijai, kur didelės dalies patalpų, kuriose taikomas šis naudojimo būdas, automatizacijos lygis yra nedidelis, todėl yra didelė apdorotos medienos ar užterštų paviršių sąlyčio su oda tikimybė;
            
         
               (5)
            
            
               pagal Direktyvos 98/8/EB 27 straipsnio 1 dalį Komisija paragino kitas valstybes nares ir pareiškėjus per 90 dienų raštu pateikti pastabas dėl kiekvieno pranešimo. Per tą laikotarpį pastabas pateikė kelios valstybės narės ir pareiškėjai. Komisija bei valstybių narių biocidinių produktų kompetentingos institucijos ir, prireikus, pareiškėjai minėtus pranešimus taip pat aptarė per Produktų autorizacijos ir abipusio pripažinimo koordinavimo grupės ir Reglamento (ES) Nr. 528/2012 35 straipsnyje nurodytos koordinavimo grupės posėdžius;
            
         
               (6)
            
            
               per diskusijas ir iš gautų pastabų išaiškėjo, kad esamus poveikio žmonėms vertinimo modelius reikėtų pritaikyti mirkymo procesams. Pritaikytus poveikio profesionaliems veiklos vykdytojams, kurie pramoniniu būdu apdoroja medieną taikydami visiškai automatizuotą mirkymą, vertinimo modelius parengė Poveikio žmonėms ekspertų grupė, kurios nuomonei pritarta per 2013 m. rugsėjo 16–20 d. vykusį techninio pobūdžio posėdį biocidų klausimais (4). Remiantis pritaikytais modeliais, jeigu ginčijami produktai naudojami visiškai automatizuotuose procesuose, nėra tikėtina, kad IPBC poveikis profesionaliems veiklos vykdytojams darytų neleistiną poveikį žmonių sveikatai, apibrėžtą Direktyvos 98/8/EB 5 straipsnio 1 dalyje;
            
         
               (7)
            
            
               vadinasi, ginčijami produktai turėtų būti autorizuoti, jeigu etiketėje nurodoma, kad juos leidžiama naudoti tik taikant visiškai automatizuotą mirkymą;
            
         
               (8)
            
            
               Reglamentas (ES) Nr. 528/2012 ginčijamiems produktams taikomas pagal jo 92 straipsnio 2 dalies nuostatas. Kadangi šio sprendimo teisinis pagrindas yra to reglamento 36 straipsnio 3 dalis, šis sprendimas turėtų būti skirtas visoms valstybėms narėms remiantis Reglamento (ES) Nr. 528/2012 36 straipsnio 4 dalimi;
            
         
               (9)
            
            
               šiame sprendime numatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Vokietijos pasiūlymas neautorizuoti priede išvardytų biocidinių produktų, skirtų automatizuotam mirkymui, atmetamas.
   2 straipsnis
   Į priede išvardytų biocidinių produktų autorizacijos liudijimus įtraukiama sąlyga produktų etiketėje pateikti šį nurodymą:
   
      „Produktą (įrašyti produkto pavadinimą) galima naudoti tik visiškai automatizuotuose mirkymo procesuose, kai visi apdorojimo etapai ir džiovinimo procesas yra mechanizuoti ir kai mediena netvarkoma rankomis net ir apdorotus gaminius iš mirkymo vonios transportuojant į džiovyklą ir sandėlį (jeigu jų paviršius prieš perkeliant į sandėlį dar neišdžiūvęs). Jei reikia, apdorojami medienos gaminiai turi būti saugiai sutvirtinti (pavyzdžiui, įtempiamais diržais ar suveržimo įtaisais) prieš juos apdorojant ir per mirkymo procesą; kol apdorotų gaminių paviršius neišdžiūvęs, jų negalima tvarkyti rankomis.“
   
   3 straipsnis
   Šis sprendimas skirtas valstybėms narėms.
   
      Priimta Briuselyje 2014 m. birželio 25 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 167, 2012 6 27, p. 1.
   
      (2)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).
   
      (3)  2008 m. liepos 28 d. Komisijos direktyva 2008/79/EB, iš dalies keičianti Europos Parlamento ir Tarybos direktyvą 98/8/EB į jos I priedą įtraukiant veikliąją medžiagą 3-jod-2-propinilbutilkarbamatą (IPBC) (OL L 200, 2008 7 29, p. 12).
   
      (4)  Skelbiama adresu http://echa.europa.eu/documents/10162/19680902/heeg_opinion_18_fully_automated_dipping_en.pdf.
   
      PRIEDAS
      Šio sprendimo 1 ir 2 straipsniuose nurodyti biocidiniai produktai – toliau pateiktoje lentelėje išvardyti biocidiniai produktai, identifikuojami pagal jų paraiškos numerį Biocidinių produktų registre, taip pat visi produktai, susiję su paraiškomis dėl šių produktų autorizacijos liudijimų abipusio pripažinimo.
      
                  2010/7969/7206/UK/AA/8794
               
               
                  2010/7969/7232/UK/AA/8805
               
               
                  2010/8209/8150/UK/AA/10438
               
            
                  2010/7969/7206/UK/AA/9165
               
               
                  2010/7969/7232/UK/AA/9172
               
               
                   
               
            
                  2010/7969/7226/UK/AA/8795
               
               
                  2010/7969/7233/UK/AA/8806
               
               
                   
               
            
                  2010/7969/7226/UK/AA/9166
               
               
                  2010/7969/7233/UK/AA/9173
               
               
                   
               
            
                  2010/7969/7227/UK/AA/8796
               
               
                  2010/7969/7234/UK/AA/8807
               
               
                   
               
            
                  2010/7969/7227/UK/AA/9167
               
               
                  2010/7969/7234/UK/AA/9174
               
               
                   
               
            
                  2010/7969/7228/UK/AA/8797
               
               
                  2010/7969/7759/UK/AA/8808
               
               
                   
               
            
                  2010/7969/7228/UK/AA/9168
               
               
                  2010/7969/7786/UK/AA/8825
               
               
                   
               
            
                  2010/7969/7229/UK/AA/8798
               
               
                  2010/7969/7786/UK/AA/9176
               
               
                   
               
            
                  2010/7969/7229/UK/AA/9169
               
               
                  2010/7969/7787/UK/AA/8826
               
               
                   
               
            
                  2010/7969/7230/UK/AA/8799
               
               
                  2010/7969/7787/UK/AA/9177
               
               
                   
               
            
                  2010/7969/7230/UK/AA/9170
               
               
                  2010/7969/7788/UK/AA/8827
               
               
                   
               
            
                  2010/7969/7231/UK/AA/8800
               
               
                  2010/7969/7788/UK/AA/9175
               
               
                   
               
            
                  2010/7969/7231/UK/AA/9171
               
               
                  2010/1349/8153/UK/AA/10515